section_heading: Životopis
paragraph_text: Almira Osmanović baletnu edukaciju započela je u Zagrebu kod prof. Silvije Hercigonje, a usavršavala u Akademijskoj koreografskoj školi "Agripina Vaganova" u Petrogradu kod Ljudmile Safranove, gdje je i diplomirala. Stalnom članicom Baleta Hrvatskoga narodnog kazališta u Zagrebu postala je 1977. godine, a solisticom 1979. godine. Nakon povratka iz Petrograda, postaje prvakinja Baleta Hrvatskoga narodnog kazališta u Zagrebu, pleše vodeće uloge u svim baletima klasičnog, modernog i nacionalnog repertoara, te stječe titulu nacionalne prvakinje. Nastupala je u HNK Split, HNK Rijeka, INK Pula, Osijeku, Varaždinu, Čakovcu, Zadru i dr. Gostovala je u mnogim gradovima po svijetu. Ostvarila je i nastupe u filmovima, TV dramama i koreodramama. Osvojila je brojne nagrade na državnoj i međunarodnoj razini. Dužnost ravnateljice Baleta HNK u Zagrebu obnašala je od 1994. do 2002. a od 2002. je ravnateljica Baleta HNK u Splitu.